text: Endnu en dansk soldat begravet
  19 januar 2011 kl. 14.50
  Konstabel Samuel Enig fra Vejle blev i dag begravet på Nordre Kirkegård i Vejle. Han var 23, da han blev dræbt i Afghanistan af en vejside-bombe.
  Samuel Enig var den 40. danske soldat, der faldt i Afghanistan. Han fik en militær begravelse fra Nørremarks Kirken. Med til begravelsen var de nærmeste pårørende og familie, venner og kolleger samt chefen for Hærens Operative Kommando og chefen for den Kongelige Livgarde. 
  Samuel Enig var en ret nyuddannet soldat fra den Kongelige Livgarde. I slutningen af november 2009 blev han overført til Charlie-Kompagniet, der blev udsendt til Helmand-provinsen i  Afghanistan i august 2010.
  
  Farligt område
  Charlie-Kompagniet har ansvaret for at bemande de fire baser i Patrol Base Line, der efter lukningen af den fremskudte base Armadillo er det farligste område for de danske soldater.
  Samuel Enig blev dræbt i området omkring Patrol Base Line, der ligger seks kilometer nordøst for byen Gereshk.
  